નેશનલ પેમેન્ટસ કોર્પોેરેશન ઓફ ઈન્ડિયાએ કેટલીક ખાનગી તથા જાહેર ક્ષેત્રની બેન્કો સાથે મળીને એક પાઈલટ પ્રોજેકટ ઘડી કાઢ્યો છે જેમાં નોન-હોમ બેન્કના એટીએમાં અન્ય બેન્કની સેવાઓ પૂરી પાડી શકાય છે કે કેમ તેની શકયતા તપાસાશે. આ પાઈલટ પ્રોજેકટનું પરિણામ હકારાત્મક આવે તો તેને અમલમાં મૂકવા દેવાની બેન્કોએ આરબીઆઈ પાસે પરવાનગી માગી છે. કેટલીક બેન્કો હાલમાં પોતાના એટીએમ ખાતે પોતાના ગ્રાહકો માટે જ રોકડ કે ચેક ડિપોઝીટ સેવા પૂરી પાડે છે. વિવિધ બેન્કોના બે ખાતા વચ્ચે ડેબિટ કાર્ડ મારફત કેશ ટ્રાન્સફરની સવલત કેટલીક બેન્કોએ આ અગાઉ જ શરૃ કરી દીધી છે. એટીએમ જાળવણી ખર્ચ ઊંચો આવતો હોવાથી એટીએમ ખાતે વધારાની સેવાઓ શરૃ કરવાનું બેન્કો માટે રાહતરૃપ બની રહેશે એમ ઈન્ડિયન બેન્ક એસોસિએશનના સુત્રોએ જણાવ્યું હતું. બેંગ્લોરમાં એક એટીએમમાં મહિલા પર થયેલા હુમલા બાદ એટીએમ ખાતે સલામતી પાછળના ખર્ચમાં નોંધપાત્ર વધારો થયો છે.